Chandermohan.sharma@timesgroup.com अगर आप सेंसर सर्टिफिकेट में इस फिल्म का टाइटल देखेंगे तो इस फिल्म का नाम 'दूरंतो' लिखा नजर आता है। इसी टाइटल से इस फिल्म ने राष्ट्रीय फिल्म पुरस्कारों में बेस्ट चिल्ड्रन्स फिल्म का अवॉर्ड हासिल किया था। कमर्शल रिलीज करने के लिए टाइटल बदलकर 'बुधिया सिंह : बॉर्न टु रन' कर दिया गया, ताकि बॉक्स ऑफिस पर बुधिया के नाम का कुछ फायदा मिल सके। यह फिल्म एक ऐसे बच्चे के इर्द-गिर्द घूमती है, जो 9-10 साल पहले तक मीडिया की सुर्खियों में छाया हुआ था। चार-पांच साल के आदिवासी बच्चे बुधिया पर बेस्ड इस फिल्म को डायरेक्टर ने पूरी ईमानदारी के साथ बनाया है। अजीब विडंबना यह है कि दस साल पहले जिस बच्चे को 2016 में ओलिंपिक में भारत की ओर से गोल्ड का दावेदार माना जा रहा था, वह दावेदार अब गुमनामी के अंधेरे में गुम हो चुका है। बुधिया सिंह अब भुवनेश्वर के कलिंगा स्टेडियम स्पोर्ट्स अथॉरिटी के हॉस्टल में रहता है और उसकी मां भुवनेश्वर की सालियासाही झोपड़पट्टी में रहती हैं। फिल्मी खबरें पढ़ें फेसबुक पर, लाइक करें NBT MOVIES ​ बुधिया की मैराथन हमेशा के लिए बंद हो गई है, बेशक सरकार बुधिया की पढ़ाई एक अंग्रेजी मीडियम स्कूल में करवा रही है, लेकिन बुधिया यहां खुद को बंधा हुआ पाता है। कोच अब उसे अधिकतम 1500 मीटर की रेस ही दौड़ने की तैयारी करवाते हैं, लेकिन 65 किलोमीटर में दौड़ चुके बुधिया को यह पसंद नहीं। आज बुधिया दस साल पहले वाला वंडरकिड नहीं रहा और हॉस्टल में रहने वाले दूसरे बच्चों जैसा बन गया है। दूसरी ओर बुधिया को लगता है कि वह आज भी कई किमी दौड़ सकता है, लेकिन उसे अब सरकार की ओर से सही ट्रेनिंग और डाइट नहीं मिलती है। इस फिल्म के बाद खेल संगठनों को बुधिया की थोड़ी भी याद आती है तो यही सबसे बड़ी उपलब्धि होगी। कहानी : करीब चार साल के बुधिया सिंह (मास्टर मयूर) को उसकी गरीब मां (तिलोत्तमा शोम ) ने कोच बिरंची दास को 800 रुपये में दे दिया था, क्योंकि वह उसका पेट नहीं पाल सकती थी। जूडो सेंटर चला रहे कोच बिरंची दास (मनोज बाजपेयी) ने बुधिया को अपनी सरपरस्ती में ले लिया।   एक दिन बुधिया ने सेंटर के एक बच्चे को गाली दी तो बिरंची ने उसे सजा के तौर पर सेंटर का चक्कर लगाने की सजा दी। उसके बाद वह वाइफ के साथ मार्केट चले गए। घंटों बाद लौटे तो देखा बुधिया वहीं पर घंटों से दौड़ रहा है। इसके बाद बिरंची को लगा बुधिया में दौड़ने की अद्भुत क्षमता है और उन्होंने बुधिया की खास ट्रेनिंग शुरू कर दी। इसी ट्रेनिंग और बुधिया की लगन का ही परिणाम था कि बुधिया ने 65 किमी की दूरी सिर्फ 7 घंटे 2 मिनट में दौड़कर पूरी कर ली। इसके बाद चाइल्ड वेलफेयर सहित कई खेल संगठनों में कब्जा जमाएं नेताओं और अफसरों के होश उड़ गए। बुधिया ने पुरी से भुवनेश्वर तक की जिस दूरी को दौड़कर पूरा किया वह दूरी मैराथन रेस से भी कहीं ज्यादा थी। इस दौड़ में बुधिया और उसके कोच के साथ शहर के हजारों लोग और सीआरपीएफ के जवान भी शामिल हुए। करीब चार साल के बुधिया सिंह का नाम सबसे कम उम्र के मैराथन रेसर के रूप में लिम्का बुक ऑफ रेकॉर्ड्स में दर्ज हुआ। इसके बाद ओडिसा सहित देश के हिस्सों में भी लोगों ने इस बच्चे को 2016 में होने वाले ओलिंपिक में स्वर्ण पदक का दावेदार घोषित कर दिया। वहीं ओडिसा के चाइल्ड वेलफेयर डिपार्टमेंट सहित दूसरे खेल संगठनों को यह सब रास नहीं आ रहा था। इस वजह से बुधिया के मेडिकल टेस्ट करवाए जाने लगे। निर्देशन : निर्देशक सौमेन्द्र पढ़ी कहीं भी सब्जेक्ट से नहीं भटके। स्टार्ट टु लास्ट तक उनकी फिल्म और किरदारों पर पूरी पकड़ है। हालांकि, इंटरवल से पहले फिल्म की सुस्त रफ्तार खटकती है तो वहीं फिल्म का कई सवालों का जवाब दिए बिना अचानक खत्म हो जाना दर्शकों पसंद नहीं आया। संगीत : फिल्म का संगीत कहानी और माहौल पर फिट है, बैकग्राउंड में फिल्माए गाने कहानी का हिस्सा हैं। क्यों देखें : खेल संगठन और नेता आपसी खींचतान के बीच एक उभरते हुए प्रतिभा सम्पन्न यंग खिलाड़ी के सपनों को कैसे तोड़ते हैं, इस फिल्म में आप देख सकते हैं। मास्टर मयूर की बेहतरीन ऐक्टिंग फिल्म का प्लस पॉइंट है। 